dh-unibe/image-text_koenigsfelden-charters-post-1500 huggingface dataset:
Wir, bruͦder Ruͦdolf von Buttikon, comendûr, ✳ und die bruͦder gemeinlich des huses ze Chlingnow, Sant Johans ordens des
spitals von Jerusalem, ✳ tuͦn chunt allen den, die disen brief sehent oder hoͤrent lesen, nù oder har nach, ✳ das fùr uns
kam Johans von Wolen, seshaft ze Loffenberg, ✳ unbetwngenlich, gesunt sinnes und libes, ✳ und uns uf willecklich
den hof ze Togˀron un̄ alles das, so dar zuͦ gehoͤret und sin was die trotten halb ze Waltzhuͦt und sin reben, das
er von uns hatte, ze einem rehtem erben, ✳ umbe einhalb pfunt wachses jerlich ze unser frowen tag der liehtmis ✳
uns und unserm gotzhus da von ✳ ze gebende ze zinse ✳ oͧch sol man wissen, das in dem selben dinge fùr uns kam
Heintze von Wessenberg, oͧch seshaft ze Loͧffenberg, ✳ und gab uns uf in dem selben rehte sinen teil, den er hatte in
dem vorgnanten guͦte, ✳ die trotten halbe ze Waltzhuͦt, sin reben da bi und alle die wingùlte, die er hatte uf dem
usgelende, was des ist und wie ez gnant ist ✳ und also verzigen sù sich beide ir erbe rehtes, so si und ir nachkomen
dar an hatten oder han mohtent an alle geverde ✳ und dur ir ufgebunge ✳ verzihunge und bette willē ✳ un̄ oͧch
dur bette willē der hochgebornen dùrlùhtigen unserr gnedigen frowē, froͧ Agnesen wilēt chùneginne ze Ungnˀ ✳ un̄
von sunderlichē urlob unsˀ meisterschaft, ✳ so han wir den vorgnantē hof ze Togˀrē mit allē dem so dar zuͦ gehoͤret un̄
da vor bescheiden ist, ✳ verlihen ✳ und lihen mit disem brief, ✳ den erwirdigē, geistlichē frowē ✳ ✳ der epthissenn ✳ un̄ dē convente des chlosters ze Chùngesfelt Sant Claren ordens, Costentzˀ bistuͦms, ✳ umbe ein pfunt wachses uns und
unsˀm gotzhus zuͦ dē vorgnantē zil jerlich ze rihtend un̄ ze gebend ane gevˀde. ✳ man sol oͧch wissē, das mit usgenomē
wortē bescheiden un̄ beredt ist, ✳ das dù vorgnant epthissenn un̄ der convente ✳ uns un̄ unserm gotzhus sùllēt einē
tragˀ gebē, ein weltlich person, der das vorgnant guͦt trage und empfahe an ir stat, ✳ und swenne der enist, ✳ so
sol man uns un̄ unsˀm gotzhus geben ze erschatz einhalb pfunt wachses ✳ un̄ nach des tragers tode aber einen
andnˀ, ✳ und dis sol jemer also werend sin ✳ mit dem vorgnantē erschatze swenne sich dù hant des tragers verwandelt. ✳ un̄ ze einem stetten, waren urchûnde dirre dinge, so han wir, der vorgnant bruͦder Ruͦdolf der comendur un̄ die bruͦder gemeinlich des huses ze Chlingnowe ✳ dur bette willē der vorgnanten personen unserù ingesigele gehencket an disen brief, ✳ der gegeben ist ze Chlingnowe in unsmˀ chloster, ✳ an dem
nechsten fritag nach sant Johans tag, ✳ ze sùngihten in dem jare, do man zalte von Christes gebùrte
drùcehenhundert jar, ✳ dar nach in dem siben und drizigostem jar. ✳
Königsf. 163
Staatsarchiv
AARGAU
337
wist umb den hoff Togern̄
Nͦ✳ 80 ✳
7 ber
K
R 13 ✳
sind
x viiij 
✳ ùbˀ Togren ✳
der ✳ xix ✳